Зярдо вечкат – изнят!\nТе иень васенце пельксстэнть РФ-нь Президентэнь грантонь пелькстамосонть изницякс лиссть Мордовиянь 18 аволь коммерческой общественной организацият. Сехте ламо ярмакт – 2 миллионт 157 тёжат целковойть макссть «Од веле» велень территориянь виевгавтомань региононь общественной организациянтень, конань прявтсо эрзянь цёрась, МР-нь Общественной палатань членэсь, социологической наукань кандидатось Евгений Евгеньевич Ледяйкин. Неть ярмактне ютавтовить Покш Березникень Паракина велень «Музейно-культурный центр Дом традиций» проектэнть эрямос совавтомантень.\nЭрьва ломанесь, кинь эйкакшпингезэ ютась велесэ, зярдояк а стувтсынзе сеть ледстнематнень, конатне сюлмавозь тиринь кудонть ды малавиксэнзэ вечкеманть, ансяк потявтозь ловсонть танстензэ ды луганарганть кепе чийнеманть марто. Неть ледстнематне поладовить эштё ламо эрьва кодат седеень эждиця, мельспаронь кандыця ёжомарямотнень марто. Ошов туезетнень эйстэ аламот, кить алкукс пиить-палыть чачома ёнксонть, покштятнень-бабатнень модаст кувалма. Виде, улить истят, кить а кадныть тетяст-аваст сад-пиретнень, оймсема читнестэ ардтнить оймсеме, кудост одкстомтомо, пирест путомо. А вана истятнэде, кить велявтсть эрямо тиринь велев: путсть кудо ды бажить паролгавтомс тозонь эрямо кадовозтнень уцяскаст – сурсо лововить.\nВидькстан, сеске эзинь кеме, зярдо маринь эрзянь цёранть, Покш Березникень Паракина велесэ чачозенть-касозенть Евгений Евгеньевич Ледяйкинэнь аволь ансяк тиринь ёнксов эрямо самодо, эштё тосо эрямонь лувонть полавтомо снартомадо…\nВиде, вейсэнь ялгатнень пельде аволь весть савсь марсемс Евгений Евгеньевичень эрямодо, масторлангонь келес ардтнемадо ды масторонь прявт ошсо парсте важодемадо. Лиясь бу сонзэ таркас эряволь ды саевель ансяк эсензэ лезэс весе паронть. Нать, лиякс трязь-кастозь те эрзянь цёрась, конась сайсь мель содамс-ванстомс эсь ундоксонзо.\nЛедстясынек, Евгений Ледяйкин Паракинань средней школанть парсте прядомадо мейле, 1994 иестэ ушодсь тонавтнеме Московсо Международной ояксчинь (Дружбы народов) университетсэ инженер-строитель специальностень коряс. Сонзэ прядомадо мейле тоско кадовсь важодеме теке специальностенть коряс. Теке шкастонть ушодсь ветямо общественной покш робота, совась «Эрзянь вайгель» общественной организациянтень, косо Мордовиянь томбале эрицятне бажить ванстомс тиринь келенть, вельмевтемс минек раськень койтнень-кирдатнень. Те организациянть прявтокс сонзэ кочкамодо мейле самай истямо вастовомасо, теевинек содавиксэкс Е.Е.Ледяйкин марто. Виде, сондензэ карминь содамо ков седе икеле, теде пачтян седе тов.\nТе промксось, конась сестэ ютакшнось масторонь прявт ошсо, мелезэнек пек тусь. Васняяк сеньсэ, сон вейсэндясь эрьва кодамо профессиянь важодицят, Мордовиянь икелень эрицят, кить республиканть эйстэ ве ёно эрязь, тошнакадсть тиринь ёнксонть кисэ, весе седейсэ мелявтсть раськень койтнень-кирдатнень ванстомадо. Ламот юткстост невтизь ёрокчист киштемасо-морамосо, ламонь содамосо.\nОд прявтонть самодо мейле, те общественной организациясь поладызе ушодозенть ды ламо од кармась совавтомо эсест вейсэндявксонтень, конань минь свал редятано «Голос Эрзи» социальной сетень сайтстост.\nСёрмадыцянь тевенть топавтомсто ледстневи, 2006 иестэ савсь тень улемс Покш Березникень Паракина велесэ ды теевемс содавиксэкс Е.Е.Ледяйкинэнь аванзо, Александра Михайловнань, икелень тонавтыцянть, чевте седей, ламос бажиця тейтерь-аванть марто. Тешкстасынек, сон рузава. Эйкакшпингезэ ютась Тазина велесэ. Паракинав мирденень лисемадо мейле аволь ансяк парсте кармась содамо эрзянь келенть, мик ламо иеть ульнесь эрзянь келень тонавтыцякс, алкукс мелявтсь келенть кис. Нать, ламось те обуцянь ёнксстонть ютась веженць цёранстэнь Евгенийнень. Эштё ламо иес тень кадовсь ледстневицякс истямо тевесь, кодашка покш путовксозо ульнесь Александра Михайловнань Паракина велесэ церькованть кепедемасо, ознома тарканть вейсэ ялганзо марто теемасо. Ледстневи, эрзянь авась седейшкава тень ёвтнесь аволь ансяк эрямодонзо, истя жо ламо превс путомат пачтясь эйкакшонь трямодо-кастомадо. Туемстэ прянь апак шна тень ёвтась, кодамо покш мельспаросо ашти веженць цёранзо Женянь Московсо тонавтнеманть коряс. Нама, содавольгак Александра Михайловна икелепелев цёранзо Женянь тиринь велев велявтомадо, каштанчизэ ков седе покш улевель…\nКода ломань ютксо кортыть, цёрась масторлангонь колмонест покш тевтнень топавтынзе: кудо путсь, цёра кастась, ламо чувтот озавтсь.\nАштемковонь 25-це чистэ эрзянь цёрась Евгений Евгеньевич Ледяйкин тешкстызе чачома чинзэ. Сонзэ лемс ёвтавсть ламо поздоровт ды паронь арсемат, конатненень вейсэндявтано миньгак, «Эрзянь правда» газетань теицятне. Арсетяно тензэ кеме шумбрачи, эрямосо уцяска, весе мелензэ топавтома. Кадык икелепелевгак сатыть виензэ тиринь ёнксонть паролгавтомс, республиканть ды масторонть сюпалгавтомс!\nМеельце фотографиянть лангс сельведтеме а вановат…\nМР-нь Заслуженной артисткась Марина Аверкина малавиксэнзэ марто эрьва ие Изнямонь чистэ яки «Бессмертный полк» акцияв. Тосо сон канды покштянзо Леонтий Константинович Зиновонь фотографиянзо. Эрзянь цёрась чавовсь 1942 иестэ. Кодамо ломанекс сон ульнесь ды кода чавовсь – теде малавиксэнзэ содыть ды а стувтнить. Пельдензэ кадовсь пулясо ледезь фотография. Весе семиясь сонзэ вансты ды лови питнейдеяк питней ледстнемапелекс.\nВойнасо ульнесь танкистэкс\n73 иеть ютасть Ине Отечественной войнасо Изнямонь чистэнть. Иеде иес яла седе аламолгадыть ветерантнэ, туить эрямосто сеть, кить тюрсть те Ине Изнямонть кисэ. Эрьвась сынст эйстэ минек, течинь од ломантнень, эйкакштнень (конат те войнадонть содыть покштятнень-бабатнень ёвтнематнестэ, кинофильматнестэ ды стихотворениятнестэ) туртов – ине изниця. Секскак а эряви стувтнемс ветерантнэнь, а эряви стувтнемс сынст лемест, сынст подвигест.